L 91/10
BG
Официален вестник на Европейския съюз
18.3.2022 г.
2.
Когато изпълняват своите задачи и упражняват правомощията си, членовете на екипите зачитат изцяло основните права, включително достъпа до процедури за предоставяне на убежище и човешкото достойнство, и обръщат специално внимание на уязвимите лица.
Всички мерки, предприемани при изпълнението на техните задачи и упражняването на техните правомощия, са пропорционални на преследваните с мерките цели.
Когато изпълняват своите задачи и упражняват правомощията си, членовете на екипите не дискриминират лицата въз основа на признаци като пол, раса, цвят на кожата, етнически или социален произход, генетични характеристики, език, религия или убеждения, политически или други мнения, принадлежност към национално малцинство, имотно състояние, рождение, увреждане, възраст или сексуална ориентация, в съответствие с разпоредбите на член 21 от Хартата.
При изпълнението на своите задачи и/или упражняването на своите правомощия членовете на екипите могат да предприемат мерки, които засягат основните права и свободи, единствено когато те са необходими и пропорционални на целите, преследвани с тези мерки, като с тях трябва да се зачитат същността на тези основни права и свободи в съответствие с приложимото международно право, право на Съюза и национално право.
Настоящата разпоредба се прилага mutatis mutandis за целия персонал на Граничната полиция, участващ в оперативната дейност. 3.
Служителят по въпросите на основните права на Агенцията следи за съответствието на всяка оперативна дейност с приложимите стандарти в областта на основните права.
Служителят по въпросите на основните права или неговият заместник може да извършва посещения на място в третата държава.
Той също така предоставя становища по оперативните планове и информира изпълнителния директор на Агенцията за евентуални нарушения на основните права, свързани с оперативна дейност.
Република Молдова подкрепя усилията за наблюдение от страна на служителя по въпросите на основните права, както е поискано. 4.
Страните се договарят да осигурят на консултативния форум своевременен и ефективен достъп до цялата информация относно зачитането на основните права във връзка с всяка оперативна дейност, извършвана съгласно настоящото споразумение, включително чрез посещения на място в оперативната зона. 5.
Всяка страна разполага с механизъм за подаване на жалби за разглеждането на предполагаеми нарушения на основните права, извършени от нейни служители при изпълнението на служебните им функции в хода на оперативна дейност, провеждана съгласно настоящото споразумение.
Член 9 Наблюдатели на основните права 1.
Служителят по въпросите на основните права на Агенцията определя най-малко един наблюдател на основните права за всяка оперативна дейност, който, наред с другото, да подпомага и да консултира координиращия служител. 2.
Наблюдателят на основните права следи за спазването на основните права и предоставя консултации и помощ във връзка с основните права при подготовката, провеждането и оценката на съответната оперативна дейност.
Това включва по-специално: а) проследяване на изготвянето на оперативните планове и докладване на служителя по въпросите на основните права, за да може той да изпълни задачите си, предвидени в Регламент (ЕС) 2019/1896; б) провеждане на посещения, включително с дълга продължителност, на местата на осъществяване на оперативни дейности; в) осъществяване на сътрудничество и връзка с координиращия служител и предоставяне на последния на консултации и помощ; г) информиране на координиращия служител и докладване на служителя по въпросите на основните права за всички опасения, отнасящи се до евентуални нарушения на основните права във връзка с оперативната дейност; и, д) принос за оценяването на оперативната дейност съгласно член 4, параграф 3, буква и).